再過桃花臺
作者：陳文蔚
朝代：宋

paragraphs: 去年過桃花，心情亂飛絮。
今年重來時，烟水已成趣。
川華動春綠，漁艇自來去。
况復江上山，玉立美無度。
徘徊欲吟詩，日暮不成賦。
但見飛鳥歸，暝色带雲樹。
我生亦何求，行止隨所寓。
悠然此時心，但覺狎鷗鷺。
風定波自平，可玩不可怖。
堪嗟世間人，險阻起平路。
茲焉得所圖，萬事不關慮。